Dodetal ná gru-ongeluk styg verderDie dodetal het nou tot 13 gestyg. (Foto: KZN EMS) Die dodetal ná Saterdag se gru-ongeluk tussen Underberg en Bulwer in KwaZulu-Natal het verder gestyg en staan nou op 13. Nog twee mense is ernstig beseer. Die minister van vervoer, Fikile Mbalula, het gesê die slagoffers is vermoedelik almal familielede. Die jongste slagoffer was ŉ tweejarige kind, terwyl die oudste slagoffer 61 jaar oud was. Robert McKenzie, woordvoerder van die provinsiale nooddienste, het vroeër gesê die ongeluk het in Kilimon plaasgevind. Die bestuurder van ŉ minibustaxi het glo beheer oor die voertuig verloor waarna die taxi die pad verlaat het. Mbalula het sy medelye met die familie en vriende van die slagoffers betuig. “Ons is diep bedroef deur hierdie gru-ongeluk en die ontydige sterftes laat ŉ leemte in talle se lewens. “Ons pleit by motoriste om uiters versigtig te wees – om nie net hul eie lewe te red nie, maar ook dié van ander motoriste,” het Mbalula gesê. Die Padverkeerbestuurskorporasie (RTMC) en die polisie ondersoek die presiese oorsaak van die ongeluk.